«Ա Կ Ս Ե Լ Բ ԱԿ Ո Ւ Ն Ց Ը» Դ Պ Ր Ո Ց Ո Ւ Մ

Մկրտչյան Գ. Է, Գորիսի, Ա. Բակունցի անվան թիվ. 1 ավագ դպրոցի հայոց լեզվի և գրականության ուսուցչուհի

Դպրոցում ուսուցման գործընթացը նպատկաուղղված է գիտելիքների հաղորդմամբ աշակերտների մեջ ձևավորել համամարդկային արժեքներ` ապահովելով հայրենիքի, առավել ևս հայրենի բնության նկատմամբ սեր ու պատասխանատվություն: Այդ առաքելության իրականացման մեջ առանձնահատուկ դերակատարություն է վերապահված հայ գրականությանը: Այն չափազանց հարուստ է ու ճոխ. գրողներն իրենց բնաշխարհի արարումն են, իրենց ստեղծագործություններով այդ անկրկնելի աշխարհը ընթերցողին ներկայացնողները:

Այդպիսի գրող է զանգեզուրյան ուրույն, կուսական լեռնաշխարհի դրոշմը իր վրա կրող Ալեքսանդր Ստեփանի Թևոսյան-Ակսել Բակունցը, որի ստեղծագործությունները ժամանակի ու տարածության մեջ ավելի են շքեղանում և դառնում հնչեղ, ինչպես Մինայի աղջիկ ժամանակ գործած գորգը, որը ինչքան հնանում ու մաշվում է, այնքան շքեղանում են գույները:

Ա. Բակունցը հայ գրականության ծիրանի փողն է` իր երբեք չմարող ելևէջներով: Մեր բարձրիկ լեռնաշխրհի, մեր խորունկ ձորերի մեջ, մեր քարաժայռ հողի, այդ քնքուշ միրհավ երգչի ձայնը լսելի, հարազատ ու մնայուն է ոչ միայն Մթնաձորի ու Այու սարի լանջերին, այլև տափաստանների ու ծովերի լայնքերում: Բակունցը Եղիշե պատմիչ-վիպասանի նորոգած ոգին է, մեծ մանրանկարիչ Սարգիս Պիծակի գույների նովելային վերածնունդը:

Մի ռիթով Ավ. Իսահակյանը Մ. Սարյանին այսպես է ասել. «Կոմիտասի երգերի և քո գույների մասին խոսում են որպես բառերով անթարգմանելի հրաշքների մասին: Բայց դա այնքան էլ ճիշտ չէ: Հայաստանում կա մի գրող, որի բառերը զրնգում են կոմիտասյան շնչով և փայլատակում են քո կտավների գույներով: Դա Ակսել Բակունցն է» :

Ու Ա. Բակունցը դարձավ և մնաց իր հայրենի լեռնաշխարհի գրող – երգիչը:

Նա սիրում և հասկանում էր բնության լեզուն: Նրա գրեթե բոլոր ստեղծագործություններում կան գունեղ ու կենդանի բնապատկերներ, որոնք ունեն հուզականություն և քնարական շունչ: Նրա պատմվածքների ժողովածուներում ՝ «Մթնաձոր» /1927/, «Սպիտակ ձին» /1929/ , «Սև ցելերի սերմնացանը» /1933/, «Անձրևը7 /1935/, քնարական «Անտառում», «Աղոթք», «Աշոտը» պատկերներում, գեղարվեստական արժեք ունեցող ակնարկներում ամբողջանում են հեղինակի գեղագիտության յուրահատկու թյունները, գեղեցկության չափն ու չափանիշը, հակադրվում և համադրվում են մարդն ու բնությունը , հին ու նոր օրերի բնակավայրերը, հերոսները, որոնց մեջ մի լուսավոր, պայծառ շող կա: «Ծաղկափոշու մեջ թաթախված գունավոր բզեզին մանուշակը ճոճք էր թվում, աշխարհը՝ ծիրանագույն բուրաստան…» : Դաժան միջավայրում հյուսվում է կախարդական հեքիաթը: Եվ Ակսել Բակունցը կանգնած է այդ ճամփաբաժանում ՝ իր քնարական արձակով, հայրենի լեռնային աղբյուրների զրնգուն կարկաչով, բարձրաբերձ լեռների ու խորունկ ձորերի կուսականությամբ:

Դպրոցականները Ա. Բակունցի ստեղծագործություններին ծանոթանում են սկսած հինգերորդ դասարանից: Այդ տարիքում երեխաների մեջ արդեն ձևավորված են լինում բնության նկատմամբ կայուն հետաքրքրություններ: Հետևաբար, կարևոր են բնության գեղեցկության ընկալման և գնահատման ունակությունների զարգացման գործընթացի շարունակականության ապահովումը:

առաջինը «Միրհավ» պատմվածքից քաղված նկարագրությունն է: «Աշուն է, պայծառ աշուն, օդը մաքուր է, արցունքի պես ջինջ…» : Աշնան պատկերը իր հարազատությամբ ջերմացնում է աշակերտի հոգին : Եվ նա հայացքով դիմացի լանջին փնտրում է բակունցյան աշնան պատկերը. հաստաբուն ծառեր ` քամուց օրորվող , կարմրին տվող մասրենու թփեր:

Ավագ դպրոցում նյութը ծավալվում է, ամբողջանում: Աշնան պատկերին ձուլվում է մարդու և բնության հարազատությունը, որտեղ էլ հյուսվում է հավերժական սիրո մի առասպել, որը փայլում է հղկված ադամանդի պես: Ուշ աշուն է, տերևաթափ, սիմինդրի տերևների խշշոց, հնձանի մաշված դուռը դողդոջ երգում է մի հին երգ, որը շոյում է կյանքի ուշ աշունն ապրող ծեր այգեպանի ունկը: Նստած է Դիլան դային` չոր ճյուղերի մի կապ կողքին, տարուբեր մտքով: Եվ ծավալվում է հուշը անցած կյանքի, մի գիշերում բացված մուգ մանիշակ–սիրո, գեղեցիկ Սոնայի, «շույը վեր չարած լաջվարդ շապիկի» բույրի, ոսկեփետուր միրհավի տեսքով: Մասնագիտությամբ գյուղատնտես էր, ագրոնոմ, շփվում էր հայրենի բնության, գյուղացիների հետ, որոնք հետագայում դառնում են ստեղծագործություններ, կերպարներ: Հրաշագործ գրիչը վրձնում է «Ալպիական մանուշակը»: «Բուրմունքից արբեցած մի բզեզ քնել էր առէջքների մեջ, և նրան այնպես էր թվում, թե աշխարհը հոտավետ բուրաստան է, ալպիական մանուշակ…» : Բարձրաբերձ Կաքավաբերդն է, Բասուտա գետը, քարե արծիվը, անգղների երամը, սուրմաները զնգզնգացնող ու վրանից դուրս լուռ հեկեկացող արևախանձ դեմքով գեղջկուհին, ծովափի կինը, հնագետն ու նկարիչը և ալպիական մանուշակը` ծաղիկը ծիրանի գույն, ցողունը կաքավի ոտքի պես կարմիր: Վրձինը շարունակում է պատկերել: Մթնաձորն է, անտառապահ Պանինը, փողոցի անկյունում որսորդ Ավին` իր տառապանքով, Շարմաղ բիբին է` աստծուց խռոված, և աստվածավախ լվացրարուհի Մինան է :

Ա. Բակունցը շատ է սիրում իր Կյորես - Գորիսը` փռված գետի երկու ափերին: Կյորեսը` իր հին, անհետացող մարդկանցով, պարզ, մարդկային հարաբերություններով, չքնաղ բարբառով, Գորիսը` մյուս ափին` իր նորով: Ու նորից է մորմոքում ցավը: Գորիս - Զանգեզուր սիրող գրողը շատ խորն է զգում սասունցի Հազրոյի կարոտը և այնպես է ներկայացնում, որ պատնի ընթեցողն էլ կարոտում է նրա «բանձրիկ» Սասունը և ուզում է նրա հետ․․․ «հաղ մը երթամ տեսության մըր քարերին, մըր ձորերին, մըր Մարութա բանձր սարին: Առնիմ զիմ ծիրանի փող, ժողվիմ մարդերու... երգեմ էնոնց խաղաղության զիմ երգեր» ու պարել, նրա հետ պարել «Յար խուշտան»` ծունկ ծնկի, ձեռք ձեռքի, կուրծք կրծքի, ուր հայ մարդն է իր վեհությամբ, ինչպես անհաղթելի ուժ, անհասանելի բարձունք: Իսկ Ծիրանի փողը Հազրոն ավանդում է իր քաջարծիվ թոռնիկին, որը կյանքի, հավերժության խորհուրդն է :

«Աշխարհքս միշտ կմնա, ասա մարդը սևերես չմնա» : Լուսավոր, պայծառ Արթին պապն է` կռթնած հոնի կարմիր մահակին, աչքը ճամփին, իր անսահման մեծ հավատով, որի մամռոտ շիրմից անգամ ցավի շիթ է ելնում: Սպասում է որդուն, որի ճակատագիրը անհայտ է, անորոշ :

Իսկ հայտնի է Ստեփանի որդի Ալեքսանդր – Ակսելի ճակատագիրը:

Նա հազիվ տասը տարի ժամանակ ունեցավ գրելու, բայց ինչպես Հակոբ Կարապենցն է ասում. «Մենավոր գագաթ է Բակունցը… Կարելի է ազդվել Բակունցից, բայց միայն մի Բակունց ունի հայ գրականությունը` բակունցյան գրականությունը, որի ավիշից տակավին կարող է օգտվել մի ամբողջ դար» :

Այսպիսով` բակունցյան հարուստ և ինքնատիպ ժառանգությունը ունի մեծ ներուժ համամարդկային և ազգային արժեքների ուսուցման համար: Այն յուրահատուկ ճաշակ է ձևավորում հայրենի բնության արժեվորման առումով` ապահովելով աշակերտների հոգեկանի զարգացման համար նպաստավոր պայմաններ: